དགོན་པ་དང་ལྷ་ཁང་སོགས་ཀྱི་རྩིག་ལྡེབས་སུ་ལྷ་སྐུ་དང་རྒྱལ་རབས་རྣམ་ཐར་སོགས་རི་མོ་འབྲི་སྲོལ་ཡོད་པ་མ་ཟད།ཁྱིམ་པའི་སྒེར་ཁང་ལ་ཡང་སྒོའི་ནང་དུ་སོག་པོ་སྟག་ཁྲིད་དང་།ཨ་ཙར་གླང་ཁྲིད་ལ་ཁོལ་པོ་ཀུན་ལི་སོགས་འབྲི་སྲོལ་ཡོད།སོག་པོ་སྟག་ཁྲིད་ཀྱི་རྒྱུ་མཚན་ནི་སྤྱི་ལོའི་དུས་རབས་བརྒྱད་པའི་ནང་སློབ་དཔོན་པད་མ་འབྱུང་གནས་ཀྱི་བོད་ཀྱི་རྗེ་འབངས་ཉེར་ལྔ་གྲུབ་པ་ཐོབ་པར་མཛད་ནས་རྗེ་འབངས་ཉེར་ལྔ་སོ་སོས་གྲུབ་རྟགས་རེ་བསྟན་སྐབས་སོག་པོ་ལྷ་དཔལ་གྱིས་གཅན་གཟན་འཛིན་པར་མཛད་ཅིང་།ཕྱིས་སུ་དེ་དོན་སོག་པོ་སྟག་ཁྲིད་སྒོ་འགྲམ་དུ་བྲིས་ན་གནོད་པ་ཟློག་པ་ཡིན་ཟེར་བ་དང་།ལ་ལས་སོག་པོ་ལྕགས་ཐག་སྟག་བཅས་པ་རིགས་གསུམ་མགོན་པོའི་མཚོན་དོན་ཡིན་ཡང་ཟེར།འོན་ཀྱང་ཀརྨ་བཀའ་རྒྱུད་ཀྱི་དགོན་པ་རྣམས་སུ་འགྲེལ་བ་གཞན་ཞིག་ཡོད་སྟབས་སོག་པོ་སྟག་ཁྲིད་འབྲི་སྲོལ་མེད་སྐད།རི་མོ་འབྲི་སྟངས་ནི་སྟག་གི་སྐེར་ལྕགས་ཐག་བསྐོན་ཏེ་སོག་པོས་ཕྱིན་འདོན་ལྟ་བུ་ཞིག་དང་།ཨ་ཙར་གླང་ཁྲིད་ནི་ནོར་ལྷ་ཡིན་པས་ཨ་ཙར་གྱིས་གླང་ཆེན་ལ་ནོར་བུ་བཀལ་ཏེ་ནང་དུ་ཁྲིད་ཡོང་མཁན་གྱི་རྣམ་པ་ཞིག་འབྲི་དགོས།གཞན་ཡང་བཀྲ་ཤིས་རྟགས་བརྒྱད་དང་།རྫས་བརྒྱད།འདོད་ཡོན་སྣ་ལྔ།རྒྱལ་སྲིད་སྣ་བདུན།མཐུན་པ་སྤུན་བཞི།ཚེ་རིང་དྲུག་འཁོར་སོགས་ཀྱི་རི་མོ་ལ་ཡང་འབྲེལ་བཤད་རེ་ཡོད་ཀྱང་འདིར་མ་བྲིས།